Atacul asupra primului ministru al Slovaciei Robert Fico a fost condamnat și de președintele Ucrainei, Volodimir Zelenski. Acesta a postat pe platforma X un mesaj în care se exprimă total împotriva unor astfel de atacuri teroriste.
"Atacul asupra primului ministru al Slovaciei Robert Fico este îngrozitor. Condamnăm ferm acest act de violență împotriva șefului guvernului statului care ne este partener și vecin. Trebuie depuse toate eforturile pentru a ne asigura că violența nu devine norma în nicio țară, formă sau sferă. Sperăm din suflet că Robert Fico își va reveni curând și ne exprimăm solidaritatea cu poporul Slovaciei", a scris Zelenski pe X.
The attack on Slovakia’s Prime Minister Robert Fico is appalling.
We strongly condemn this act of violence against our neighboring partner state's head of government. Every effort should be made to ensure that violence does not become the norm in any country, form, or sphere.…
— Volodymyr Zelenskyy / Володимир Зеленський (@ZelenskyyUa) May 15, 2024
Premierul slovac Robert Fico, care, potrivit guvernului său, se află în pericol de moarte după ce a fost împuşcat miercuri, 15 mai, într-un oraş din provincie, a preluat puterea în octombrie anul trecut pentru a patra oară şi a orientat politica externă a ţării către viziuni mai pro-ruse, relatează Reuters.
El a iniţiat, de asemenea, modificări ale Codului penal şi ale mass-media, care au stârnit îngrijorări cu privire la slăbirea statului de drept.
Pe parcursul unei cariere de trei decenii, Fico, în vârstă de 59 de ani, a navigat cu abilitate între curentul principal pro-european şi poziţiile naţionaliste anti-Bruxelles şi anti-americane, arătând în acelaşi timp disponibilitatea de a schimba direcţia în funcţie de opinia publică sau de schimbarea realităţilor politice.
El a îmbrăţişat poziţii mai extreme în ultimii patru ani, care includ critici stridente la adresa aliaţilor occidentali, promisiuni de a opri sprijinul militar pentru Kiev, opoziţie faţă de sancţiunile impuse Rusiei şi ameninţări de a se opune prin veto oricărei viitoare invitaţii de aderare la NATO pentru Ucraina.
Coaliţia sa a oprit livrările oficiale de arme ale statului slovac către Ucraina, permiţându-le pe cele private, şi a vorbit despre ceea ce el a numit influenţa occidentală în război, care a dus, în opinia sa, doar la măcelărirea reciprocă a unor naţiuni slave.
Sloganul său de campanie "Nici măcar un singur glonte" pentru Ucraina a atras alegătorii din această ţară NATO de 5,5 milioane de locuitori, unde doar o minoritate consideră că Rusia este vinovată pentru războiul din Ucraina.
Fico, pe care analiştii îl văd inspirat de Viktor Orban, a declarat că el ţine cont de interesele Slovaciei şi că doreşte ca războiul să se încheie, în timp ce aliaţii occidentali şi Ucraina spun că oprirea ajutorului militar acordat Kievului ar ajuta doar Rusia.
"Îl vedem pe Viktor Orban ca pe unul dintre acei politicieni europeni care nu se tem să apere în mod deschis interesele Ungariei şi ale poporului maghiar", a declarat Fico pentru Reuters în răspunsuri trimise prin e-mail anul trecut. "El le pune pe primul loc. Şi acesta ar trebui să fie rolul unui politician ales, să aibă grijă de interesele alegătorilor săi şi ale ţării sale", a argumentat slovacul.